
Projekti “Eeltööd Narva jõe äärse terviseraja ehituseks” sildfinantseerimine
Otsus võtakse vastu Kohaliku omavalitsuse korralduse seaduse § 22 lõike 1 punkti 8 alusel.

1. ASJAOLUD JA MENETLUSE KÄIK

2005. aastal sai projekt “Eeltööd Narva jõe äärse terviseraja ehituseks” Phare programmilt positiivse otsuse projekti toetamise kohta. Projekti üldmaksumuseks on         1 321 903 krooni, millest 982 278 kr on Phare programmi toetus ja  339 625 kr on Narva, Vaivara ja Narva-Jõesuu kaasfinantseering. Projekt näeb ette Narva terviseraja teostatavusuuringu läbiviimist ja ehitusprojekti koostamist.

Vastavalt toetuslepingule kandis Phare programm Linnavalitsusele üle esimese osamakse 40 % projekti toetuse summast (392 911 kr), millest seisuga 22.05.2006 on kulutatud 46% (180 985 kr) projektijuhtimisele, riigihangete korraldamisele ja terviseraja teostatavusuuringule. Praegu on esimesest osamaksest alles 211 926 krooni.

Järgmiseks tööks on terviseraja ehitusprojekti koostamine. Ehitusprojekti leping sõlmitakse firmaga K&H 25. mail 2006. Projekteerimise hind koos käibemaksuga on      1 109 200 krooni, millest 728 124 krooni moodustab Phare programmi osalus, 211 876 krooni Narva, Vaivara ja Narva-Jõesuu osalus ning 169 200 krooni on käibemaks. Vastavalt lepingu graafikule tehakse maksed kahes osas: ettemakse 665 520 krooni ja lõppmakse 443 680 krooni. 

Phare programmi esimesest osamaksest alles jäänud 211 926 kroonist ei jätku projekteerimistööde ettemaksu (665 520 kr) tasumiseks ning Narva Linnavalitsus saab teise osamaksu 40% Phare programmist juurde taotleda alles pärast seda, kui esimene osamakse (40%) on kulutatud vähemalt 70% ulatuses ja vahearuanne 45 päeva jooksul kinnitatud. Selleks, et Linnavalitsus saaks ettemaksu korraga ära tasuda, on üheks võimaluseks võtta pangast sildfinantseerimise laen.

Sildfinantseerimine tähendab väljamakseid linnaeelarvest välisabi sisaldava projekti kulude katteks välisabist saadavate vahendite ulatuses enne välisabi laekumist. Välisabi vahendite laekumisel linnaeelarve vahendid taastatakse. Sildfinantseerimine on sisuliselt välisabi krediteerimine ning selleks on võimalik kasutada panga sildfinantseerimise laenu.
2. ÕIGUSLIKUD JÄRELDUSED

Vastavalt Kohaliku omavalitsuse korralduse seaduse § 22 lõike 1 punktile 8 kuulub laenude ja teiste varaliste kohustuste võtmine volikogu pädevusse. Seoses sellega on Narva Linnavolikogul õigus laenu võtmise kohta otsust vastu võtta.

3. OTSUS

Tulenevalt eeltoodust ja lähtudes Kohaliku omavalitsuse korralduse seaduse § 22 lõike 1 punktist 8 anda Narva Linnavalitsusele luba võtta 2006. aastal sildfinantseerimise pangalaen projekti “Eeltööd Narva jõe äärse terviseraja ehituseks” kulude katmiseks vajaminevas ulatuses.

4. VAIDLUSTAMINE

Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

5. OTSUSE JÕUSTUMINE

Otsus jõustub seadusega sätestatud korras.

